2020-yilning yozida qanday rangdagi kiyimlar urfda bo‘ladi?

Yangi mavsumga tayyorgarlik ko‘rish va garderobni yangilashni istayapsiz-u, lekin nimadan boshlashni bilmayapsizmi? Unda ishni liboslaringiz orasiga avval kiyib ko‘rmagan ranglarni qo‘shishdan boshlang. Aynan qaysi rangni tanlashni bilmayotgan bo‘lsangiz, unda siz uchun yoz faslida urfda bo‘lishi kutilayotgan ranglar haqida ma’lumot berib o‘tamiz.
Siyohrang

Moda tanqidchilari yoz mavsumida siyohrang urfda bo‘lishini inkor etmasligi aniq. Mashhurlardan Peris Hilton ushbu rangni yaxshi ko‘radi, uning garderobida bir qancha siyohrangdagi liboslarni uchratish mumkin. Jaziramada havo o‘tkazadigan siyohrang shifon yoki krep matoli ko‘ylakdan yaxshi variant yo‘q.
Moviy

Ushbu rangning asablarni tinchlantirishi, xotirjamlikni his qilishga turtki berishi ranglar psixologiyasida isbotini topgani sir emas. Dizaynerlar mazkur rangni yoz mavsumida urfda bo‘lishini ta’kidlagan holda uni oq, sariq va boshqa yorqin ranglar bilan moslashni tavsiya qiladi.
 Kayfiyatni ko‘taruvchi libos ranglari. Yorqinlik bilan o‘zingiz va atrofdagilarga pozitiv ulashing
Och pushti

Ayol va qizlarning sevimli rangi bo‘lgan pushti yoz faslida oldingidan-da ko‘proq dolzarb bo‘ladi. Faqat ko‘zni olmaydigan, to‘​q bo‘​lmagan pushti liboslarni garderobingizga qo‘shing. Ushbu rang bilan faqat nozik obrazlar yaratishingiz shart emas, aksincha, krassovka yoki sandallar bilan moslab, hech kimga o‘xshamagan, o‘ziga xos uslubda kiyinishga harakat qiling.
Och sariq

2020-yilda sariq rangdagi har qanday libos va aksessuar dolzarb, biroq ushbu rangdan libos kiyganda teri rangiga yarashadimi, yo‘qmi, shu kabi jihatlarga e’tibor qaratish kerak.Tanlov borasida boshi qotganlarga, och limon rangidan kofta-yubka kiyib, vintaj uslubidagi aksessuar taqish maslahat beriladi.
Och olovrang

Avvalgi mavsumda to‘q olovrang urfda bo‘lgan bo‘lsa, mazkur mavsumda och olovrang trendda bo‘ladi. Noodatiy uslubda kiyinishni istagan, lekin nimadan boshlashni bilmayotganlarga ranglar bilan fantaziya qilish tavsiya qilinadi. Masalan, olovrang va siyohranglarni bir-biriga moslash orqali esda qolarli obraz yaratish mumkin.
Pistarang

Mazkur rang mana bir necha mavsumdirki dolzarblik borasida yetakchilik qilmoqda. Ayniqsa, Jacquemus, Area va Tod’s kolleksiyalarida mazkur rangdagi liboslarni uchratish mumkin.
Klassik ko‘k

Ranglar va uning turli sohalarga (moda, poligrafiya, dizayn, reklama) ta’sirini o‘rganuvchi Pantone institutining ma’lumotlariga qaraganda, klassik ko‘k nafaqat yozda, balki boshqa mavsumlarda ham dolzarb bo‘ladi. Ushbu rangdagi universal va minimal uslubdagi kiyimlarni oq, olovrang yoki sariq bilan moslab o‘ziga xos uslubda kiyining.